作者:柯丹邱《荊釵記》
標題:破陣子
內容:［旦上］燈燦金花無寐，塵生錦瑟消魂。鳳管臺空，鸞箋信杳，孤幃不斷離情。巫山夢斷銀缸雨，繡閣香消玉鏡蒙。十朋，休怨懷想人。妾慚非淑女，父命嫁洪儒。矢心共貧素，布荊樂有餘。旦夕侍巾櫛，齊眉愧不如。兩情正歡洽，一旦赴徵書。折此藍田玉，分我合浦珠。翠鈿空零落，綠鬢漸蕭疏。登樓試晚妝，鏡破意躊躇。羞看舞雙燕，交彩人空虛。況有高堂親，憂懷日倚閭。願言還遊子，及早賦歸歟。奴家自從才郎別後，每日雞鳴而起，敬奉姑嫜，勤事父母。如今天尚未明，意欲對鏡梳妝，爭奈離愁千種，想起別時，不覺垂淚。